題瘦牛嶺
作者：楊萬里
朝代：宋

paragraphs: 牛頭定何向，牛尾定何指。
我不炙汝心，我不穿汝鼻。
如何不許見全牛，霧隠雲藏若相避。
行行上牛背，上下三十里。
一雨生新泥，寸步不自致。
胡不去作牽牛星，渴飲銀河天上水。
胡不去作帝藉牛，天田春風牽黛耜。
却來蠻村天盡頭，塞路長遣行人愁。
夕陽芳草只依舊，瘦牛何苦年年瘦。